
L’an quatre cens cinquante six. 

Je, Françoy Villon, escollier, 
Considérant, de sens rassis, 

Le frain aux dens, franc au collier, 
Qu'on doit ses euvres conseillier, 
Comme Vegece le racompte, 

Sage Rommain, grant conseillier, 
Ou autrement on se mescompte... 


En ce temps que j'ay dit devant. 
Sur Noël, morte saison, 

Que les loups se vivent du vent 
Et qu'on se tient en sa maison, 
pour le frimas, près du tyson, 
Me vint ung vouloir de briser 
La très amoureuse prison 
Qui faisoit mon cueur debriser. 


Je le feiz en telle façon, 

Voyant celle devant mes yeult 
Consentant a ma deffaçon, 

Sans ce que ja luy en fust rnieulx ; 
Dont je me dueil et plains aux cieulx. 
En requérant d'elle vengance 
A tous les dieux venerïeux. 

Et du grief d'amours allegence. 


Et se j'ay prins en ma faveur 
Ces doulx regars et beaux semblans 
De très decevante saveur 
Me tresparsans jusques aux flans, 




Bien ils ont vers moy les piés blancs 
Et me faillent au grant besoing : 
Planter me fault au 1 ti cs complans 
Et frapper en ung aultre coing. 


Le regard de celle m’apris 
qui m'a esté fellone et dur ; 

Sans ce qu'en riens j'aye mesprins, 
Veult et ordonne que j’endure 
La mort, et que plus je ne dure. 

Si n’y vois secours que fouir ; 
Rompre veult la vive soudure 
Sans mes pitieux regrets ouïr. 


Pour obvier a ses dangiers. 

Mon rnieulx est, ce croy, de partir. 
A Dieu ! Je m'en vois a Angers, 
Puis qu'el ne me veult impartir 
Sa grâce ne me départir. 

Par elle meurs, les membres sains ; 
Au fort, je suys amant martir. 

Du nombre des amoureux sains. 


Combien que le départ me soit 
Dur, si fault il que je l’eslongne ; 
Comme mon povre sens consoit, 
Aultre que moy est en quelongne, 
Dont oncques soret de Boulongne 
Ne fut plus altéré d'humeur. 

C’est pour moy piteuse besongne : 
Dieu en vueille ouÿr ma clameur ! 


Et puys que départir me fault 
Et du retour ne suis certain 
(Je ne suis homme sans deffault. 
Ne qu'aultre d'assier ne d'estain ; 
Vivre aux humains est incertain 
Et après mort n’y a relaiz) 



Je m'en vois en pays lointain, 
Si establit ce présent laiz. 

Premièrement, ou nom du Pere, 

Du Filz et Saint Esperit, 

Et de sa glorieuse Mere 
Par qui grâce riens ne périt. 

Je laisse, de par Dieu, mon bruyt 
A maistre Guillaume Villon, 

Qui en l'onneur de son nom bruyt. 

Mes tentes et mon pavillon. 

X 


Item, a celle que j'ay dit 
Qui si durement m'a chassé 
Que je suis de joye interdit 
Et de tout plaisir dechassé. 

Je laisse mon cueur enchâssé, 
Pâlie, pitieux, mort et transy. 
Elle m’a ce mal pourchassé, 
Mais Dieu luy en face mercy ! 


XI 


Item, a maistre Ythier Merchant, 
Auquel je me sens très tenu, 

Laisse mon branc d’acier tranchant. 
Et a maistre Jehan le Cornu, 

Qui est en gaige detenu 

Pour ung escot sept solz montant ; 

Je veul, selon le contenu. 

Qu’on leur livre... en le rachetant ! 


XII 


Item, je laisse a Sainct Amant 
Le Cheval blanc avec la Mule, 
Et a Blaru mon dÿamant 
Et l'Asne royé qui reculle. 

Et le decret qui articulle 
Omnis utriusque sexus 
Contre la Carmeliste bulle 

Laisse aux curés, pour mettre sus. 


XIII 


Et a maistre Robert Valee, 

Povre clergot en Parlement, 

Qui n'entend ne mont ne valee, 
J'ordonne principalement 
Qu’on luy baille legierement 
Mes brayes, estans aux Trumillieres, 
Pour coyffer plus honnestement 
S'amye Jehanne de Milliers. 


XIV 


Pour ce qu'il est de lieu honneste 
Fault qu'il soit mieulx recompensé, 
Car le Saint Esperit l’adomoneste, 
Obstant ce qu'il est insensé. 

Pour ce, je me suis pouipensé, 

Puis qu'il n’a sens ne qu'une aulmoire, 
A recouvrer sur Mau pensé, 

Qu’on lui baille, l’Art de mémoire. 


XV 


Item, pour assigner la vie 
Du dessus dit maitre Robert, 

Pour Dieu, n’y aiés point d’envye, 
Mes parents, vendés mon haubert. 
Et que l’argent, ou la plus part. 

Soit emploié, dedans ces Pasques 

A acheter a ce poupart 

Une fenestre emprés Saint Jacques. 


XVI 


Item, laisse et donne en pur don 
Mes gans et ma houcque de soye 
A mon amy Jacques Cardon, 

Le glan aussi d’une saulsoye. 

Et tous les jours une grasse oye 
Et ung chappon de haule gresse, 

Dix muys de vin blanc comme croye, 
Et deux procès, que trop n’engresse. 

Item, je lessë a noble homme 
Regnier de Montigny, trois chiens ; 
Aussi a Jehan Raguier la somme 
De cent frans prins sur tous mes biens ; 
Mais quoy ? Je n’y comprens en riens 
Ce que je pourray acquérir : 

L’en ne doit trop prendre des siens, 

Ne ses amys trop surquerir. 


XVIII 


Item, au seigneur de Grigny 
Laisse la garde de Nygon 
Et six chiens plus qu'a Montigny, 

Vicestre, chastel et donjon ; 

Et a ce malostre changon, 

Moutonnier, qui le tient en procès, 

Laisse troys coups d’ung escourgon 
Et coucher paix et aise es ceps. 

XIX 


Item, au Chevalier du guet. 

Le Hëaulme luy establis. 

Et aux piétons qui vont d'aguet 
Tastonnant par ces establis. 

Je leur laissé ung beau riblis, 

La Lanterne a la Pierre au Let, 

Voire, mes j’aray les Troys Lis, 

S'ilz me mainent en Chastellet. 

XX 


Et a maistre Jaques Raguier 
Laisse l’Abeuvroir Popin, 

Paiches, poires sucré, figuier-, 

Tous jours le choiz d'ung bon loppin, 
Le trou de la Pomme de Pin, 

Cloz et couvert, au feu la plante, 
Emmailloté en jacopin, 

Et qui vouldra planter si plante ! 

Item, a maistre Jehan Mautaint 
Et maistre Pierre Basannier, 

Le gré du seigneur qui attainct 
Troubles, forfaiz, sans espargnier ; 
Et a mon procureur Fournier, 
Bonnetz cours, chausses semelees, 
Taillées sur mon cordouennier, 
Pour porter durant ces gelees. 


XXII 


Item, a Jehan Trouvé, boucher, 

Laisse le Mouton franc et tendre, 

Et ung tacon pour esmouchier 
Le Beuf Couronné qu'on veult vendre, 
Et la Vache, qui pourra prendre 
Le vilain qui la trousse au col : 

S'il ne la rend, qu'on le puist pendre 
Et estrangler d'un bon licol ! 


XXIII 


Item, a Perrenet Merchant, 

Qu’on dit le Bastard de la Barre, 
Pour ce qu'il est ung bon merchant, 
Luy laisse trois gluyons de feurre 
Pour estendre dessus la terre 
A faire l'amoureux mestier, 

Ou il luy fauldra sa vie querre, 

Car il ne scet autre mestier. 


XXIV 


Item, au Loup et a Cholet 
Je laisse a la fois ung canart 
Prins sur les murs comme on souloit. 
Envers les fossés, sur le tart. 

Et a chascun ung grant tabart 
De cordelier jusques aux piez, 
Busche, charbon et poys au lait, 

Et mes houseaulx sans avantpiez. 

Item, je laisse, en pitié 
A trois petis enffans tous nudz 
Nommés en ce présent traictié, 
Povres oiphelins impourveuz. 

Tous deschaussez, tous despourveuz. 
Et desnuez comme le ver 
(J'ordonne qu’ilz seront pourveuz. 

Au moins pour passer cest yver), 


XXVI 


Premièrement, Colin Laurens, 

Girard Gossouïn, Jehan Marceau, 
Desprins de biens et de parens. 

Qui n’ont vaillant l’anse d'un seau, 
Chascun de mes biens ung fesseau 
Ou quatre blans, s’ilz l’aiment mieulx ; 
Hz mengeront maint bon morceau. 

Les enffans, quand je seray vieulx. 


XXVII 


Item, ma nominacïon, 

Que j'ay de l'Université, 
Laisse par resignacïon, 

Pour seclurre d'aversité 
Povres clers de cest cité 
Soubz cest intendit contenus ; 
Charité m'y a incité 
Et Nature, les voyans nudz. 


XXVIII 


C’est maistre Guillaume Cottin 
Et maistre Thibault de Vittry, 

Deux povres clers pari an s latin, 
Humbles, biens chantans au lectry. 
Paisibles enffans sans estry : 

Je leur laisse sans recevoir 
Sur la maison Guillot Gueuüy, 

En attendant de mieulx avoir. 

Item, et j’adjoinctz a la crosse 
Celle de la rue Saint Anthoine, 

Ou ung billart de quoy on crosse, 

Et tous les jours plain pot de Seine 
Aux pigons qui sont en l’essoyne, 

Ensserés soubz trappe voliere, 

Mon miroüer bel et ydoyne 
Et la grâce de la geolliere. 

XXX 


Item, je laisse aux hospitaux 
Mes châssis tissus d’arignie, 

Et aux gisans soubz les estaulx, 

Chascun sur l’eul une grognee, 

Trambler a chiere renfrongnee, 

Megres, velus et morfondus, 

Chausses courts, robe rongnee, 

Gelez, murdriz et enfondus. 

XXXI 


Item, je laisse a mon barbier 
Les rongnures de mes cheveux, 
Plainement et sans destourbier ; 

Au savetier mes souliers vieulx, 

Et au freppier mes habitz tieulx 
Que quant du tout je les délaissé ; 
Pour mains qu'ilz ne cousterent neufz 
Charitablement je leur laisse. 


XXXII 


Item, je laisse aux Mendïans, 

Aux Filles Dieu et aux Beguines, 
Savoureux morceaulx et fryans, 
Chappons, flaons, grasses gelines, 
Et puis prescher les .XV. signes 
Et abatre pain a deux mains. 
Carmes chevauchent noz voisines, 
Mais cela, ce n’est que du mains. 

Item, laisse le Mortier d’or 
A Jehan, l'espicier, de la Garde, 
Une potence de sainct Mor, 

Pour faire ung broyer a moustarde. 
Et celluy qui fist l’avantgarde 
Pour faire sur moy griefz exploiz : 
De par moy, saint Anthoine farde ! 
Je ne luy feray autre laiz. 


XXXIV 


Item, je lesse a Mirebeuf 
Et a Nicolas de Louviers, 

A chacun l’escaille d'un oeuf 
Plaine de francs et d'escus vieulx. 
Quant au concierge de Gouvieulx, 
Pierre de Rousseville, ordonne, 
Pour le donner entendre rnieulx, 
Escus telz que le Prince donne. 


XXXV 


Finablement, en escripvant. 

Ce soir, seulet, estant en bonne, 
Dictant ces laiz et descripvant, 
J'ouys la cloche de Serbonne, 

Qui tous jours a neuf heures sonne 
Le salut que l’ange prédit ; 

Si suspendis et mis en bonne 
Pour prier comme le cueur dit. 


XXXVI 


Ce faisant, je m’entroubliay, 

Non pas par force de vin boire, 

Mon esperit comme lÿé. 

Lors je sentis dame Mémoire 
Reprendre et mectre en son aulmoire 
Ses especes colaterales, 

Oppinative faulse et voire 
Et autres intellectualles, 


XXXIII 

Et meismement l’estimative, 

Par quoy prospective nous vient, 

Simulative, formative, 

Desquelles souvent il advient 
Que, par leur trouble, homme devient 
Fol et lunatique par moys ; 

Je l’ay leu, se bien m'en souvient, En Aristote aucunesfois. 

XXXVIII 


Dont le sensitif s’esvailla 
Et esvertua Fantaisie, 

Qui les organes resveilla, 

Et tint la souveraine partie 
En suspens et comme rnortie 
Par oppression d'oubliance, 

Qui en moy s'estoit espartie 
Pour monstrer de Sens la lïance. 


XXXIX 


Puis que mon sens fut a repos 
Et l’entendement desmellé, 

Je cuiday finer mon propos. 

Mais mon ancre trouvay gelé 
Et mon cierge trouvay soufflé ; 

De feu je n’eusse peu finer. 

Si m'endormis, tout enmouflé, 

Et ne peuz autrement finer. 

XL 


Fait au temps de ladite datte 
Par le bien renommé Villon, 

Qui ne mengue figue ne datte. 
Sec et noir comme escouvillon ; 
Il n’a tente ne pavillon 
Qu’il n’ait lessié a ses amis, 

Et n’a mais q'un peu de billon 
Qui sera tantost a fin mis. 


XXXVII 


11 



